Caecilia Metellas gravmonument
Caecilia Metellas gravmonument er et af de største og bedst bevarede langs Via Appia uden for Rom.
Det blev bygget i 30–20 f.v.t. En indskrift på ydersiden af monumentet fortæller, at monumentet var dedikeret til Caecilia Metella, som var datter af konsulen Quintus Creticus og hustru til triumviren Crassus. Gravmonumentets beliggenhed og massive størrelse vidner om, at Caecilia Metella havde en høj social status i det romerske samfund.
Gravmonumentet, som er over 27 m højt, består af en rotunde, der står ovenpå et højt, firkantet podium. De er begge bygget af romersk beton og massive bortset fra et gravkammer og en smal passage, som leder ind til et centralt placeret hult skaft med en lille hvælving. Rotunden er beklædt med travertin og øverst prydet med marmorfriser dekoreret med bukranier og guirlander.
I den sene del af 1100-tallet blev gravmonumentet inkorporeret i Caetani-familiens fort.